钦定古今图书集成/明伦汇编/家范典/第064卷 > 《狂歌行赠四兄》前人
## 钦定古今图书集成/明伦汇编/家范典/第064卷 > 《狂歌行赠四兄》前人

“与兄行年校一岁，贤者是兄愚者弟。”兄将富贵等浮
云，弟切功名好权势。长安秋雨十日泥，我曹鞴马听
晨鸡。公卿朱门未开锁，我曹已到肩相齐。吾兄睡稳
方舒膝，不袜不巾踏晓日。男啼女哭莫我知，身上须
缯腹中实。今年思我来嘉州，嘉州酒重花满楼。楼头
吃酒楼下卧，长歌短咏还相酬。四时八节还拘礼，女
拜弟妻男拜弟。幅巾鞶带不挂身，头脂足垢何曾洗。
吾兄吾兄巢许伦，一生喜怒长任真。日斜枕肘寝已
熟，啾啾唧唧为何人。